इन चक्रों का विशेष परिचय फिर दूंगी। अब पारद-विद्या की संक्षिप्त चर्चा कर देती हूँ। यह तो तुम्हें ज्ञात ही है कि जो प्रतिपल विनष्ट हो रहा है, वही शरीर है। शरीर के कोष मृत होते रहते हैं तथा नवीन कोषों का जन्म होता रहता है और जीवन-चक्र चलता रहता है। परन्तु, युवा-काल के समापन के पश्चात्, नवीन जीवन-कोशिकाओें के उत्पन्न्न होने की दर घटती जाती है तथा मृत कोशिकाओं की संख्या बढ़ती जाती है। इसप्रकार, जीवन प्रति-पल विनष्ट होता जाता है। जीवन-कोष के निर्माण हेतु उत्तरदायी रसायन का उत्पादन जिस बिन्दु से सम्पन्न होता है, उसे तंत्र में अमृत कहा गया है, प्रिय! इसी बिन्दु को उत्प्रेरित कर योगी-गण अमृत-पान करते रहते हैं। मुझे विश्वास है, देवी कामायोगिनी ने जिह्ना को उलटकर नासिका-रंध्रों से इस अमृत-पान की प्रक्रिया का ज्ञान तुम्हें अवश्य कराया होगा।